บล.กิมเอ็งหนุนเลิกเปิดเสรีชี้แข่งแรง-ค่าคอมม์ต่ำสุด
“เมย์แบงก์ กิมเอ็ง” หนุนยกเลิกเปิดเสรีธุรกิจ บล. เหตุการแข่งขันสูงอยู่แล้ว คอมมิชชันต่ำกว่าภูมิภาค เล็งหารือร่วมสมาคม บล.
8 ก.พ. 2555

“เมย์แบงก์ กิมเอ็ง” หนุนยกเลิกเปิดเสรีธุรกิจ บล. เหตุการแข่งขันสูงอยู่แล้ว คอมมิชชันต่ำกว่าภูมิภาค เล็งหารือร่วมสมาคม บล.
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) เมย์แบงก์ กิมเอ็ง (ประเทศไทย) หรือ MBKET เปิดเผยว่า เห็นด้วยกับแนวคิดที่จะมีการเลิกการเปิดเสรีธุรกิจหลักทรัพย์ทั้งในส่วนของอัตรานายหน้าซื้อขายหลักทรัพย์ และใบอนุญาตผู้ประกอบหลักทรัพย์แห่งใหม่ เนื่องจากขณะนี้จำนวนบริษัทหลักทรัพย์ในประเทศไทยมีจำนวนมากอยู่แล้ว
ขณะที่การแข่งขันก็ถือว่ามาถูกทาง เพราะจะเห็นว่าโบรกเกอร์ส่วนใหญ่เน้นที่คุณภาพงานวิจัย การให้ข้อมูลข่าวสาร ซึ่งถือเป็นการแข่งขันที่ทำให้อุตสาหกรรมมีเสถียรภาพ ขณะที่การเปิดเสรีธุรกิจหลักทรัพย์อาจนำไปสู่การแข่งขันที่เอาเปรียบผู้บริโภคได้ โดยเฉพาะการเกิดขึ้นของโบรกเกอร์ต้นทุนต่ำ (ดิสเคาต์ โบรกเกอร์) ที่ไม่เน้นการพัฒนางานวิจัย แต่ให้คอมมิชชันในราคาถูกแทน ซึ่งจะสร้างความวุ่นวายให้เกิดขึ้น ขณะเดียวกันอาจนำไปสู่การเอาเปรียบผู้ประกอบการในอุตสาหกรรมด้วยกันเอง โดยเฉพาะการคัดลอกบทวิเคราะห์ของโบรกเกอร์อื่นไปใช้ประโยชน์หรือการแย่งชิงบุคลากร
“การเปิดเสรีเพื่อเพิ่มการแข่งขันอาจเป็นการเพิ่มแรงกดดันให้เกิดการดำเนินธุรกิจที่เอาเปรียบผู้บริโภคหรือไม่ นอกจากนี้จากการประชุมหารือกับ บล.ในมาเลเซีย สิงคโปร์ เขาก็มีความเห็นว่าการแข่งขันของ บล.ไทยอยู่ในระดับที่เข้มข้นอยู่แล้ว ขณะอัตราค่าคอมมิชชันของเราเมื่อเปรียบเทียบกับประเทศอื่นๆ ในภูมิภาคก็อยู่ในระดับที่ต่ำกว่าภูมิภาค โดยมาเลเซียและสิงคโปร์จะอยู่ที่ประมาณ 0.2-0.3% ขณะที่ของไทยเฉลี่ยประมาณ 0.16-0.18%” นายมนตรี กล่าว
นอกจากนั้น โครงสร้างราคาคอมมิชชันของไทยเป็นแบบขั้นบันได ซึ่งถือว่ามีความเหมาะสม คือมีทั้งราคาแบบขายส่งสำหรับนักลงทุนที่มีมูลค่าซื้อขาย 20 ล้านบาทต่อวันขึ้นไป และราคาแบบขายปลีกสำหรับนักลงทุนรายย่อยที่มีมูลค่าซื้อขายไม่สูงมากนัก ดังนั้นจึงมองว่าการเปิดเสรีอาจไม่จำเป็น
นายมนตรี กล่าวว่า หากจะยกเลิกการเปิดเสรีก็คงต้องเข้าไปหารือกันในสมาคมบริษัทหลักทรัพย์ว่าจะสามารถดำเนินการแนวทางใดได้บ้าง และมีประเด็นใดที่ต้องพิจารณา เช่น เรื่องของใบอนุญาตประกอบธุรกิจหลักทรัพย์และโครงสร้างคอมมิชชัน ซึ่งโดยส่วนตัวเชื่อว่าทุกฝ่ายพร้อมที่จะให้ความร่วมมือตามนโยบายของรัฐมนตรีว่าการกระทรวงการคลัง